Halleluja wat jou oopmaak (2) -Solidariteit Wêreld
Tuis › Begrond Dagstukkie › Halleluja wat jou oopmaak (2)
Halleluja wat jou oopmaak (2)
Donderdag | 19 Mei | 2022
Insig: Die woord Halleluja spreek enersyds van ons diepste geestesgesondheid. Dit wys dat ons duidelik bewus is waar die grootste lof op aarde hoort en dat ons ook daaraan deelneem. Andersyds dui dit ook die weg aan na geestesgesondheid: Werk daaraan om die Here te loof, ook wanneer jy nie so voel nie. Dit kan jou begin oopmaak vir nuwe dinge. By alle kritiek op die sekulêre ondertone in Leonard Cohen se lied, "Halleluja", is daar 'n waarheidsoomblik – dat wanhoop (en nihilisme en skeptisisme, of selfs net dat niks vir jou sin maak nie) nooit die laaste sê het nie. God kan selfs in die diepste dieptes geloof word. Ons moet egter die woord "halleluja" nie saam met Cohen bloot horisontaal aanwend (sekulariseer of verwêreldlik) nie. Ons moet eerder die woord saam met die Bybel en die Psalms in God self grond (heiligmaking van die werklikheid) – Hom in wie dit alleen sin maak.
Dit is ook opvallend dat die Psalmis die "Halleluja" opstel teenoor die vertroue op prinse en mensekinders. Dit gaan hier oor die mense van naam wat in die skynbaar indrukwekkende magstrukture van die wêreld topposisies beklee. Hulle vergestalt dikwels vir mense die jeugdigheid, mag en dinamika van die lewe en die hoop op die toekoms. Die Psalmis wys op die dinge wat voor die hand liggend is. Hulle asem is in hulle neus (Jes. 2:22), daarom kan ons nie ons heil by hulle wil vind nie, "want as God hul gees ontbind, keer hul na die aarde weer, en hul raadslag stort terneer".
Hoe roep die Psalmis die regte soort Halleluja in ons na vore? Hy wys ons op die God van Jakob uit die wie die Messias gebore sou word, en daarom ook die God van die Kerk. Hy is nie sommer enige god nie. Hy is die Verbondsgod wat trou bly tot in ewigheid (v.6) Hierdie God het bepaalde eienskappe: Hy is die almagtige – die Skepper wat alles gemaak het. Hy onderhou alles ook steeds in sy voorsienigheid en trou. Daarom kan mense wat onreg beleef, hoop hê. Sien raak watter tipe persone Hom as hulp beleef – verdruktes en hongeriges en gevangenes, blindes en dié wat neergebuig is, vreemdelinge, weeskinders en weduwees. Die Kerk van Christus behoort daarom gekenmerk te word deur heenwysings na ware vryheid en die Messias-ryk en optrede teenoor gebrokenes wat daarmee strook. Eenmaal sal dit sy volheid bereik. Intussen kan gelowiges en hul kinders – van geslag tot geslag – reeds begin met Halleluja omdat ons weet dat die God van die Kerk (Sion) die Koning is. Hy sal alles, ook ons, in Christus en sy Gees volmaak herstel.
Begrond is 'n Christelike navorsingsinstituut wat die Afrikaanse taal- en kultuurgemeenskap bystaan om Bybelse antwoorde op belangrike lewensvrae te kry. Vir meer inligting besoek ons webblad by https://begrondinstituut.co.za/.